Супрацоўнікі Пінскай раённай цэнтралізаванай клубнай сістэмы зараз рыхтуюць дакументы для ўнясення ў Спіс нематэрыяльнай культурнай спадчыны Беларусі своеасаблівага абраду, што захаваўся толькі ў вёсцы Пінкавічы. Называюць яго “Карагодны тыдзень” і праводзяць праз сем дзён пасля Вялікадня. У даўнейшыя часы святкавалі цэлы тыдзень, але зараз уся дзея скарацілася да дня. Аднавяскоўцы сустракаюцца побач з царквой і рушаць па вуліцах з песнямі, пры гэтым яны адрозніваюцца на кожным участку вуліцы і скрыжаваннях дарог. Адначасова яны разрываюць навязаныя чырвоныя ніткі — “путы” зімы. Напрыканцы дзеі смела забягаюць у ваду мясцовай рачулкі і выцягваюць падводную расліннасць. Калі Вялікдзень адзначаецца ў красавіку, у гэты час вада яшчэ вельмі халодная, але гэта спыняе не ўсіх. У каго больш доўгае сцябло, таму пашанцуе ў гэтым годзе. Раней казалі, што і лён у гэтай сям’і будзе даўжэйшым за іншыя. У нашы дні абрад паказвае мясцовы фальклорна-этнаграфічны гурт “Крыніца”.